Knut Ljøgodt

**Knut Ljøgodt** (født 1968 i Ullensaker) er norsk kunsthistoriker. Han var direktør ved Nordnorsk Kunstmuseum i årene 2008-2016. 

Tidligere har han blant annet arbeidet som konservator i Maleri- og skulpturavdelingen ved Nasjonalgalleriet, Oslo. Han er utdannet cand.philol. i kunsthistorie fra Universitetet i Oslo. I januar 2016 disputerte (Dr. philos) Ljøgodt ved Universitetet i Tromsø – Norges Arktiske Universitet med avhandlingen *Historiemaleriet i Norge*.  Han har også hatt lengre studieopphold ved Courtauld Institute of Art, London og Det norske institutt i Roma.

Blant Knut Ljøgodts spesialområder er skandinavisk og europeisk kunst fra 1800-tallet, samt nyere norsk kunst. Innen disse områdene har han utgitt flere publikasjoner og har vært ansvarlig for utstillinger som Sort Romantikk – *Gotisk skrekk og dekadense* (2009), A K Dolven – *Ahead* (2009), David Hockney – Landskaper fra nord (2012), Olav Christopher Jenssen – *Donasjonen* (2014), og Joan Jonas – Glacier (2015). I forbindelse med utstillingen *[[Historien fremstilt i bilder]]* (2011/2012) utga Ljøgodt boken Historien fremstilt i bilder (Pax Forlag, Oslo 2011), om historiemaleriets rolle i kunsthistorien.

I 2014 kuraterte Ljøgodt utstillingen Peder Balke – *Visjon og revolusjon*, som også ble vist på National Gallery i London 2014/2015. Ljøgodt har i media omtalet Balke som Norges neste store internasjonale kunsteksport, etter Edvard Munch.

I 2015 etablerte Ljøgodt en filial til Nordnorsk Kunstmuseum under navnet Kunsthall Svalbard, i Longyearbyen på Svalbard. Kunsthall Svalbard har siden skiftet navn til Nordover og regnes som verdens nordligeste kunstinstitusjon. I 2017 ble Ljøgodt oppnevnt av Kulturdepartementet til styremedlem i Stiftelsen Norsk Folkemuseum. Han har også vært styremedlem i Bogstad gård, Trondheim Kunsthall og Sparebank1 Nord-Norges Kunststiftelse.

Siden 2017 leder Knut Ljøgodt Nordic Institute of Art, en ideell organisasjon som fremmer kunsthistorisk forskning med base i Oslo. I oktober 2023 ble Ljøgodt utnevnt av kong Felipe VI av Spania til kommendør av Isabel la Católicas orden for sine innsatser for å fremme spansk kunst og kultur i Norge.

## Bibliografi – utvalg
* 2023 *Peder Balke – Arktisen lumo*/ *The Spell of the Arctic*. Sinebrychoff Art Museum, Helsinki.  
* 2023 *Visionary Romantics: Peder Balke, Eugenio Lucas, Lars Hertervig*, Ljøgodt & Sánchez (Eds.). Centro de Estudio Europa Hispánica & Nordic Institute of Art, Madrid.
* 2019 *Sverre Bjertnæs – Works*, (sammen med Joakim Borda-Pedreira). Arnoldsche Art Publishers, Munchen. ISBN 978-3-89790-556-6
* 2019 *Edward Burne Jones: The Pre-Raphaelites and the North*. Prins Eugens Waldemarsudde, Stockholm, KODE, Bergen, Nordic Institute of Art, Oslo.
*2015 *Historiemaleriet i Norge*, avhandling for disputas til graden Doctor Philosophiae. ISBN 978-82-8244-150-8
* 2014 *Paintings by Peder Balke*, Lange, Ljøgodt & Riopelle (Eds.), The National Gallery, London, Yale University Press. 
*2014 *Peder Balke – Visjon og revolusjon.* (Redaktør) ISBN 978-82-91834-55-9
* 2012 *Måneskinnsmaleren / Moonlight Romantic: Knud Baade.* ISBN 978-82-8104-211-7
* 2012 *David Hockney: Landskaper fra nord / Nordic Landscapes*. (Redaktør) ISBN 978-82-8104-213-1
* 2011 *Historien fremstilt i bilder*. ISBN 978-82-530-3321-1

## Referanser


## Eksterne lenker